तेरह बरस पहले मैरी ग्राम्स ने कनाडा के अल्बर्टा में अपने बगीचे में हीरे की एक अंगूठी खो दी थी. ये साल 2004 की बात है. अब मैरी की उम्र 84 साल है.जाहिर है कि इतना समय बीतने के बाद इसके मिलने की उम्मीद भी ख़त्म हो गई थी. लेकिन पिछले दिनों उन्हें ये अंगूठी अपने बगीचे में एक गाजर के साथ मिल गई. शायद किस्मत इसी को कहते हैं. मैरी ने अंगूठी खोने की बात को इतने अर्से तक लोगों से छुपा रखा था. शर्मिंदगी से बचने के लिए मैरी ने इस घटना के बारे में अपने पति तक को नहीं बताया. हालांकि उनके बेटे को इसके बारे में पता था.सोमवार को मैरी की बहू ने जब अपने बगीचे से गाजर उखाड़ी तो इस रहस्य पर से परदा हट गया. सालों तक मिट्टी में दफ्न रही अंगूठी उनकी बहू को गाजर में फंसी हुई मिली. मैरी ने अंगूठी गुम होने की बात छुपाने के लिए बाज़ार से एक सस्ती सी अंगूठी खरीदी जो गुम हुई रिंग से मिलती-जुलती थी.मैरी की बहू कॉलिन डेली अब इस फ़ॉर्म में रहती हैं जहां कभी उनकी सास रहती थी. एक दिन उन्हें गाजर खाने का मन हुआ और उन्होंने गार्डन से इसे निकाला.हालांकि मिट्टी लगे होने की वजह से शुरू में वे इसे देख नहीं पाईं लेकिन पानी में धोने के बाद कॉलिन को अंगूठी दिख गई.गुम हुई अंगूठी के मिल जाने की कोई ये पहली घटना नहीं है. 2011 में स्वीडन में भी कुछ ऐसा हुआ था जब एक महिला को 16 साल बाद खोई हुई शादी की अंगूठी मिल गई.(बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)